Eeslipüha

Eeslipüha ehk eeslimissa (ladina keeles Festum Asinorum või asinaria festa, prantsuse keeles Fête de l'âne) oli keskaegne pidustus, mida pühitseti 14. jaanuaril. Seda tähistati eelkõige Põhja-Prantsusmaal, kuid see levis ka Euroopas laiemalt. Pidustustel meenutati eesliga seotud lugusid piiblist, eelkõige püha perekonna põgenemist Egiptusse, aga ka Jeesuse sünni juures viibimist jõulude ajal laudas ja Kristuse sissesõitu Jeruusalemma.Donkey’s Mass: Orientis partibus. - Terre Celtiche Blog

 Traditsioon 
Nii Kristuse ümberlõikamise püha kui ka Egiptusse põgenemise mälestamise püha olid algselt tavalised kirikupühad, kuid 13. sajandil oli neile iseloomulik juba burleskne paroodiline element jumalateenistuses, kusjuures mõnes kohas, näiteks Beauvais's, Sensis ja Autunis, mängis ses rolli päris eesel. Kahes Beauvais'st pärinevas 13. sajandi käsikirjas, üks ümberlõikamispühale ja teine Egiptusse põgenemise pühale pühendatud, on kirjeldatud tavalist kanoonilist jumalateenistuse korda, kuid kanoonilisele osale lisatud troopides ja tseremoonia kirjelduses võib leida rohkesti naljakat ja veiderdavat.Feast Of Asses. - encyclopedia.com 

Osa eeslipüha pidustusest moodustas protsessioon, kus pidulikult ehitud eesli selga pandi noor neiu väikelapsega, kes pidid kehastama Maarjat ja Jeesust, ja protsessioon lõppes kirikus altari juuresCatholic Encyclopedia (1913)/Feast of Asses. Kirjelduses mainitakse eeslikisa imiteerimist missal osalejate suust ja nn "eeslilaulu" ehk eesli kiituseks kõlavat conductus't algussõnadega "Orientis partibus", mille korduvas prantsuskeelses refräänis matkitakse eesli häält. Tekst koos viisiga on säilinud Briti Raamatukogus leiduvas nn Beauvais' käsikirjas BL Egerton MS 2615 (kus leidub ka liturgiline draama "Taanieli mäng") lehekülgedel 43r-44v, pealkirja asendava märkusega "conduct9 subdeaconi [...]" ('alamdiakonite conductus')Egerton MS 2615. - Digitised Manuscripts. The British Library. - bl.uk:
Orientis partibus
Adventavit Asinus
Pulcher et fortissimus
Sarcinis aptissimus.
Hez, Sire Asnes, car chantez,
Belle bouche rechignez,
Vous aurez du foin assez
Et de l'avoine a plantez.
Tõlkes võiksid need read kõlada nii:
"Idamaadelt tuli eesel, ilus ja tugev, hästi sobiv koormat kandma.
Üles, isand eesel, ja laula! Ava oma ilus suu. Heinu olgu sul küllaga ja kaeru hulganisti."Feast of Asses. - Catholic Encyclopaedia

 Vaata ka 
 lollidepüha
 liturgiline draama

 Viited 

 Välislingid 
 Feast of Asses. - Catholic Encyclopedia
 Anonüümne conductus "Orientis partibus" andmebaasis Choral Public Domain Library
 Video: Conductus "Orientis partibus" New London Consorti esituses

Kategooria:Katoliku pühad
Kategooria:Keskaeg
Kategooria:Keskaja muusika
Kategooria:Huumor